b"\n_START_ARTICLE_\n\xc4\x8cernobil (miniserija)\n_START_SECTION_\nProdukcija\n_START_PARAGRAPH_\n26. julija 2017 je pri\xc5\xa1la v javnost novica, da je HBO naro\xc4\x8dil \xc4\x8cernobil, kot svojo prvo koprodukcijo s podjetjem Sky UK. Petdelno miniserijo je napisal Craig Mazin, re\xc5\xbeiral pa Johan Renck. Mazin je bil ob Carolyn Strauss in Jane Featherstone tudi izvr\xc5\xa1ni producent, Chris Fry in Renck pa sta bila v vlogi pomo\xc5\xbenih izvr\xc5\xa1nih producentov. Mazin je izjavil, da se je odlo\xc4\x8dil ustvariti serijo kot komentar na \xc2\xbbtrenutno bitko z resnico\xc2\xab._NEWLINE_\xc5\xbde zelo zgodaj je bilo znano, da bo glavno vlogo prevzel Jared Harris, Stellan Skarsg\xc3\xa5rd in Emily Watson pa sta se igralski zasedbi pridru\xc5\xbeila marca 2018. Maja 2018 so bili razkriti \xc5\xa1e drugi glavni igralci: Paul Ritter, Jessie Buckley, Adrian Rawlins in Con O'Neill. Ve\xc4\x8dina glavnih likov je resni\xc4\x8dnih, le Emily Watson v vlogi Ulane Homjuk pooseblja stotine strokovnjakov, ki so si prizadevali razvozlati vzroke za nesre\xc4\x8do._NEWLINE_S principalno fotografijo so za\xc4\x8deli aprila 2018 v Litvi. Prve prizore so posneli 13. maja 2018 v Fabijoni\xc5\xa1k\xc4\x97su, stanovanjski soseski glavnega mesta Vilne, ki je ohranila sovjetski videz in je slu\xc5\xbeila kot kulisa za mesto Pripjat. Re\xc5\xbeiser je sprva nasprotoval lokaciji zaradi modernej\xc5\xa1ih oken nekaterih stanovanj, ki pa jih nato v post-produkciji niso spreminjali. Konec marca se je ekipa preselila v Visaginas, kjer je posnela prizore v opu\xc5\xa1\xc4\x8deni jedrski elektrarni Ignalina, ki ji v\xc4\x8dasih pravijo \xc2\xbb\xc4\x8cernobilova sestra\xc2\xab\xc2\xa0zaradi podobnosti s \xc4\x8dernobilsko. Zadnje manj\xc5\xa1e prizore so posneli junija 2018 v Ukrajini. Skupaj je snemanje trajalo 16 tednov.\n_START_SECTION_\nOdziv\n_START_PARAGRAPH_\nSerija je zaenkrat dele\xc5\xbena skoraj enotnega odobravanja kritikov. Na spletni strani Rotten Tomatoes, ki zbira in povpre\xc4\x8di recenzije, ima 96-odstotno pozitivno oceno in povpre\xc4\x8dno oceno 8,83 od 10, na osnovi 50 recenzij. Na podobni spletni strani Metacritic ima povpre\xc4\x8dno oceno 83\xc2\xa0%, kar nakazuje na \xc2\xbbsplo\xc5\xa1no odobravanje\xc2\xab._NEWLINE_Recenzenti za medije, kot so The Atlantic, The Washington Post in BBC, so izpostavili, da serija u\xc4\x8dinkovito vle\xc4\x8de vzporednice s sodobno dru\xc5\xbebo, ko se osredoto\xc4\x8da na mo\xc4\x8d informacij in posledice napak nepo\xc5\xa1tenih voditeljev. \xc4\x8cernobil je po njihovem mnenju prikaz, kaj se zgodi, ko postaneta la\xc5\xbe in zloraba avtoritete nekaj obi\xc4\x8dajnega. Pohval sta bila dele\xc5\xbena tudi prepri\xc4\x8dljivo vzdu\xc5\xa1je in dobra igra glavnih igralcev. Bolj kriti\xc4\x8dne ocene se med drugim osredoto\xc4\x8dajo na senzacionalizem, s katero serija predstavlja nevarnost jedrske energije; kljub temu, da je po besedah avtorjev v ospredju sistem, ki je povzro\xc4\x8dil tak tok dogodkov, je jedrska energija osnovni motiv, zato je v praksi tudi ta demonizirana. Poleg tega je v \xc4\x8cernobilu nekaj o\xc4\x8ditnih neto\xc4\x8dnosti, predvsem \xc2\xbbnalezljivost\xc2\xab\xc2\xa0sevanja, saj v resnici \xc5\xbertve ne predstavljajo nevarnosti za okolico._NEWLINE_Serija je prejela 19 nominacij za nagrade emmy, med drugim za najbolj\xc5\xa1o enkratno serijo in najbolj\xc5\xa1ega igralca v enkratni seriji ali TV-filmu (Jared Harris)."